ועדת הכלכלה, כנסת 17, פרוטוקול מספר 64, 2006-08-22 09:30

משה כחלון: אני פותח את ישיבת ועדת הכלכלה.

משה כחלון: על סדר היום: תקנות הדואר (שירותי דואר בסיסיים ושירותים כספיים אשר יינתנו לכלל הציבור בכל המדינה), התשס"ו-2006.

משה כחלון: בעקבות הפיכתה של רשות הדואר לחברה, אנו יודעים שהיום חברת הדואר עובדת גם ללא רשיון וגם ללא תעריפים מוסדרים, וגם אין לה שום התחייבות לחלק דואר אוניברסלי.

משה כחלון: אני חושב שזה דבר ציבורי מהמעלה הראשונה.

משה כחלון: למעשה, זו מטרת הדיון.

משה כחלון: הייתי מבקש מהיועצת המשפטית, גברת נגה רובינשטיין, להסביר את התקנות ואת משמעותן.

נגה רובינשטיין: קודם כל, התקנות האלה הן חשובות מאד.

נגה רובינשטיין: אלה תקנות שמבחינתנו הן מרכזיות להסדרת כל נושא פעילות חברת הדואר.

נגה רובינשטיין: חברת הדואר הנושא העיקרי שלשמו התקיים ככזו זה מתן השירות האוניברסלי בכל רחבי הארץ.

נגה רובינשטיין: זהו המוצר הציבורי שאותו היא נותנת.

נגה רובינשטיין: לכן, היא נולדה ומתוך משרד התקשורת היא עברה להיות רשות סטטוטורית וחברה ממשלתית.

נגה רובינשטיין: מזה אנו נמצאים במצב אנומלי כבר מזה כמה חודשים שתקנות השירות האוניברסלי לא עודכנו.

נגה רובינשטיין: אנו הגענו לכאן פעם אחת לוועדה כבר, לדעתי, באמצע אפריל, ולא הצלחנו כאן להעביר את התקנות כידוע.

נגה רובינשטיין: אנו הגענו לכאן שוב היום בבקשה להעביר את התקנות.

נגה רובינשטיין: ביקשנו את התכנסות

נגה רובינשטיין: כם המיוחדת בפגרה על מנת שהתקנות יאושרו.

נגה רובינשטיין: כידוע, לא רק שחברת הדואר היא מונופול, ברוב התחומים היא בעלת בלעדיות.

נגה רובינשטיין: כלומר, זה לא שלציבור יש אלטרנטיבה.

נגה רובינשטיין: אני חושבת שהעמדה המקצועית שלנו היא שאנו רואים קושי גדול מבחינת מתן השירות של חברת הדואר בלי תקנות השירות האוניברסלי וכל עוד הן לא יאושרו אנו לא יכולים לתת רשיון לחברת הדואר, כי זה הדבר המרכזי שחברת הדואר בעצם צריכה לעשות; ואם אין הסדרה של תקנות השירות האוניברסלי, אנו לא נוכל ללכת לרשיון.

נגה רובינשטיין: ברצוני להדגיש כמה המצב הזה חמור וקשה ובעייתי של משרד מול חברה ממשלתית, חברה ממשלתית שהיא מונופול כמעט מוחלט בתחומה.

נגה רובינשטיין: שאי-אפשר להסדיר את הפעילות העיקרית המרכזית ושלשמה היא הוקמה.

נגה רובינשטיין: לכן, היה לנו מאד חשוב שהוועדה תבוא ותתכנס ויעלו בפניה התקנות, בתקווה שהתקנות יקודמו כמה שיותר מהר.

נגה רובינשטיין: זו הסיבה לכך שאנו כאן.

יורם מרציאנו: איפה הייתם אתם?

נגה רובינשטיין: היינו כאן כבר בחודש מרץ, אבל הוועדה לא- - -

יורם מרציאנו: ל- - -

נגה רובינשטיין: גם לפני.

נגה רובינשטיין: מה הבעיה בחודש מרץ?

נגה רובינשטיין: אשמח לשמוע מה הבעיה בחודש מרץ.

יורם מרציאנו: כשאקבל רשות דיבור מהיושב-ראש, אני אומר לךְ.

נגה רובינשטיין: אתה שאלת אותי, אז אני עונה לך.

יורם מרציאנו: קיבלתי תשובה.

משה כחלון: אני מבקש לשמוע את מנכ"ל המשרד.

מרדכי מרדכי: אני מצטרף לדברי היועצת המשפטית לגבי המצב הקיים היום בחברת הדואר.

מרדכי מרדכי: אני חוזר על זה בקיצור נמרץ.

מרדכי מרדכי: החברה עובדת מחודש מרץ בלי רשיון.

מרדכי מרדכי: הרשיון לא יכול יותר בלי שיהיו תקנות על השירותים האוניברסליים.

מרדכי מרדכי: זה נכון גם מבחינת הפרוצדורה ומתן רשיון.

מרדכי מרדכי: זה נכון גם במהות, כדי שהחברה הזאת תדע מה היא מחוייבת לתת - אלו שירותים היא מחוייבת לתת לאזרחים.

מרדכי מרדכי: היו לנו דיונים עם אנשי הדואר.

מרדכי מרדכי: היו ויכוחים על חלק מהדברים.

מרדכי מרדכי: היה ויכוח בנושא התעריפים.

מרדכי מרדכי: אנשי חברת הדואר רצו לראות את כל השירות הזה בזיקה לתעריפים.

מרדכי מרדכי: התעריפים הם הנושא הבא שצריך - - בכוונה אני כורך את הדברים ביחד.

מרדכי מרדכי: הם רוצים לראות את השירות האוניברסלי כחלק, כדיון משותף בנושא התעריפים.

מרדכי מרדכי: אנו חשבנו שזה לא נכון.

מרדכי מרדכי: מסגרת השירותים האוניברסליים קודם כל אומרת מה הם חייבים לתת, ומה הם גובים או איזו תמורה הם מקבלים עבור זה זה משהו שצריך להיות נידון במסגרת אחרת.

מרדכי מרדכי: יש דו"ח ציבורי לנושא התעריפים, דו"ח בראשותו של אלי שגיא, שאני מקווה שסוף-סוף נקבל אותו לקראת סוף החודש.

מרדכי מרדכי: ואמרנו שחייבת להיות הפרדה בין המסגרת למתן השירותים לבין התמורה.

משה כחלון: מה יקרה אם דו"ח שגיא לא יסתיים עד סוף החודש?

מרדכי מרדכי: אני מאד מקווה- - -

משה כחלון: אנו מקווים כבר הרבה זמן.

מרדכי מרדכי: אגיד לך באיזה שלב זה עומד.

מרדכי מרדכי: נפגשתי איתו ושוחחתי איתו מעבר לפגישה עוד 3 או 4 פעמים, והוא כבר שלח את ה- - -

יורם מרציאנו: אני חושב, שבכלל היה כדאי לקיים דיון מקדים בדו"ח שגיא ואחר כך לחזור לכאן.

יורם מרציאנו: והוועדה שלנו תקיים דיון בדו"ח, משום שאינני בטוח שהדו"ח הזה הוא בעצם משרת את הציבור הרחב ואת מקומות העבודה שבהם אנו נראה במסגרת דו"ח שגיא פיטורין אולי גם של מאות עובדים.

משה כחלון: אין לנו אותו ביד.

יורם מרציאנו: הרי המסקנות זרוקות בפרוזדורים כבר כמעט שנה.

יורם מרציאנו: הרי כולם יודעים מה קורה בדו"ח הזה, ורק לא מביאים לנו אותו.

משה כחלון: טוב, בבקשה.

מרדכי מרדכי: בכל אופן, אני נוטה לקבל את מה שהוא הבטיח לי שלקראת סוף החודש זה יהיה.

מרדכי מרדכי: פשוט הדו"ח עבר כבר תהליכים מתקדמים, זה כבר הופץ ל- - -

משה כחלון: אם כך, חבר-הכנסת מרציאנו צודק.

משה כחלון: זה הופץ לכולם חוץ מאשר לוועדה.

יורם מרציאנו: בוודאי.

יורם מרציאנו: תאמין לי שיש לי את זה.

יורם מרציאנו: אני יורד למטה לחדרי ועכשיו אני עולה למעלה ואני מראה למנכ"ל את הדו"ח.

מרדכי מרדכי: זו טיוטה.

מרדכי מרדכי: זה עבר- - -

יורם מרציאנו: אז, אל תיתן לי להביך אתכם.

מרדכי מרדכי: אני עדיין לא קיבלתי באופן פורמלי- - -

יורם מרציאנו: אם לא קיבלת באופן פורמלי, אותו שגיא שהוא איש משרד שלך - תבדוק טוב טוב- - -

מרדכי מרדכי: הוא לא איש משרד שלי.

יורם מרציאנו: איש ציבור שמונה על-ידי המשרד שלך.

משה כחלון: ד"ר אסף כהן, בבקשה.

אסף כהן: אני אסף כהן, סמנכ"ל כלכלה.

אסף כהן: רק לתקן עובדתית - טיוטת הדו"ח הופצה לפני מספר חודשים להתייחסויות.

אסף כהן: אם יש לך למטה איזה שהוא דו"ח, אני מניח שהוא טיוטת הדו"ח.

אסף כהן: טיוטת הדו"ח הופצה וזה לא סוד.

אסף כהן: הדואר קיבלו אותה והמתחרים קיבלו אותו, וגם חבר-הכנסת כנראה קיבל אותה.

אסף כהן: הדו"ח עצמו, המושלם, אחרי הדו"ח הסופי, הוא נמצא כרגע ב- - -

יורם מרציאנו: אז, אולי תקיים דיון עם ועדת הכלכלה לפני הדו"ח הסופי?

אסף כהן: רגע, אני רוצה לומר רק את העניין העובדתי.

יורם מרציאנו: אל תביא לי דברים מוגמרים לכאן.

יורם מרציאנו: העברת זאת לעיון של כולם - אתה בעצמך אומר: לסמנכ"לים, לאנשי הדואר, לוועד העובדים, חוץ מאשר לחברי ועדת הכלכלה.

יורם מרציאנו: אולי תבוא ותקיים איתם דיון בעניין הזה?

אסף כהן: אחרי שייגמר הדו"ח וייחתם על-ידי חברי הוועדה, הדו"ח מוגש לשני השרים שמינו את הוועדה: שר התקשורת ושר האוצר.

לאה ורון: ד"ר אסף כהן, מה היה המנדט של הוועדה?

לאה ורון: מה היא התבקשה לבדוק?

אסף כהן: אינני זוכר בעל-פה, אבל בעיקרון- - -

לאה ורון: - - בערך.

נגה רובינשטיין: רק להגיד שהוועדה מייעצת לשר, בסופו של דבר זאת החלטת השרים.

נגה רובינשטיין: יש כאן הליך תקין מינהלי.

נגה רובינשטיין: זה לא אומר שהדו"ח של ועדה ציבורית מגיע לוועדת הכלכלה ואז מגיע לשר.

נגה רובינשטיין: זה הליך מינהלי שהוא לא תקין בעינינו.

נגה רובינשטיין: הליך מינהלי תקין אומר שיש איזה שהוא דיון של הוועדה הציבורית שממליצה לשר.

נגה רובינשטיין: השר מקבל המלצות.

נגה רובינשטיין: ומשם מתחיל הדיון הציבורי.

משה כחלון: הנושא ברור.

לאה ורון: בכל זאת, מה התבקשה הוועדה לבדוק?

לאה ורון: רק את נושא התעריפים?

אסף כהן: הוועדה התבקשה לגבש מבנה תעריפים לחברת הדואר כולל מנגנון עדכון רב-שנתי של התעריפים, בדומה למה שעשתה ועדת גרונאו הראשונה או השנייה לגבי חברת "בזק".

משה כחלון: ד"ר אסף כהן, תודה.

משה כחלון: עתה, המנכ"ל יסיים.

מרדכי מרדכי: אני רוצה להמשיך.

מרדכי מרדכי: כפי שאמרתי, עמדת הדואר היתה לכרוך את הדברים ביחד.

מרדכי מרדכי: אנו חשבנו שזה לא נכון.

מרדכי מרדכי: ואכן, כך קבענו את המהלך, ואלה התקנות - הבקשה לתקנות שהשר חתם עליהן שהובאו לאישור.

מרדכי מרדכי: השר ביקש ממני, ודיבר גם איתךָ, וקיים עוד ישיבות במהלך הימים האחרונים, וביקש למשוך כרגע את הדיון בנושא סל השירותים מהדיון של היום.

אתי בנדלר: האם הוא מושך את הדיון או רק מבקש לדחות את הדיון?

מרדכי מרדכי: לא לדון בזה היום.

מרדכי מרדכי: יש כמה נקודות שהוא אמר לי שהוא קיים פגישות עם אנשי הדואר בימים האחרונים.

מרדכי מרדכי: יש כמה נקודות שהן לא מספיק נהירות לו - הוא רוצה ללבן אותן- - -

משה כחלון: מנהלת הוועדה זועמת על כך- - -

לאה ורון: יש על שולחן הוועדה לפחות עוד איזה 6-7 סטים של תקנות של משרדים אחרים, בין היתר בנושאים של בטיחות בדרכים וכו'.

לאה ורון: בגלל הלחץ הגדול שהפעיל משרד התקשורת שמנו על סדר-היום את התקנות.

לאה ורון: לו הייתם פונים לפני יומיים לוועדה, היינו מחליפים את הנושא.

מרדכי מרדכי: אני מבטיח לךְ שלו השר היה מדבר איתי לפני יומיים, הייתי פונה אלייך לפני יומיים.

מרדכי מרדכי: הואיל והוא דיבר איתי אתמול בלילה, לא יכולתי להעירךְ.

מרדכי מרדכי: פשוט חסתי עלייך.

משה כחלון: בוא ונשאיר את העניינים האלה למשרד.

מרדכי מרדכי: הואיל וזו בקשת השר,- - -

משה כחלון: אדוני המנכ"ל, יש לי שאלה.

מרדכי מרדכי: ברשותך, אסיים.

מרדכי מרדכי: אני חושב שצריך לכבד את הבקשה הזאת - לדחות את נושא סל השירותים ולא לדון בזה היום עד שהוא יבהיר את הדברים ויגבש את עמדותיו הסופיות.

מרדכי מרדכי: מצד שני, יש אולי בסעיף הבא את נושא התעריפים.

מרדכי מרדכי: נושא התעריפים- - -

אתי בנדלר: זה עדיין לא על סדר-היום.

מרדכי מרדכי: ברצוני להגיד רק משפט על זה.

מרדכי מרדכי: הואיל ובסוף החודש יפוגו התעריפים וכבר לא יהיו ברי תוקף, אנו חושבים שצריך לאשר את התעריפים.

מרדכי מרדכי: אחרת, חברת הדואר, עם שירות אוניברסלי או בלי שירות אוניברסלי, לא יהיה לה על בסיס מה לגבות.

מרדכי מרדכי: בכל זאת, היא צריכה להתקיים ממשהו כלכלי.

מרדכי מרדכי: אנו מבקשים לאשר את זה כפי שביקשנו עד מחצית דצמבר מתוך תקוה שעד מחצית דצמבר נהיה בסוף התהליך של השימוע ושל התעריפים החדשים של ועדת שגיא.

משה כחלון: אני קיבלתי גם אתמול פניה מהשר, ושאלתי היא: איך אתם חיים עם זה שהגוף הזה עובד ללא רשיון?

אתי בנדלר: ללא שיש גם את החובה למתן שירות אוניברסלי.

משה כחלון: ואין לו גם - הדבר החמור לא פחות - חובה.

משה כחלון: היום, אינני יודע אם תושבי מעלות יקבלו דואר או לא.

ראובן כראזי: הם קיבלו גם במלחמה.

אתי בנדלר: זה יפה שיש לכם רצון טוב.

אתי בנדלר: השאלה היא האם אין מקום לעגן זאת ברמה החוקית.

משה כחלון: מר כראזי, זה גם נכון, אבל לא הייתי סומך יותר מדי רק על כל הזמן רצון טוב.

משה כחלון: צריכים גם חקיקה.

מרדכי מרדכי: בדרג המקצועי ודאי איננו שבעי רצון מזה שאין רשיון לחברת הדואר, אבל כפי שאמרתי, זו בקשה של השר.

מרדכי מרדכי: הואיל וזה נמשך עד היום, בקשתו היא לדחות זאת עוד עד שהוא ילמד את סוגיות נוספות לעומק, סוגיות שצפו ועלו רק בימים האחרונים.

משה כחלון: תודה.

משה כחלון: חבר-הכנסת מרציאנו, בבקשה.

משה כחלון: אחרי כן ערן.

יורם מרציאנו: בחצי דקה או דקה שמעתי את דברי המנכ"ל.

יורם מרציאנו: הם ביקשו את הדיון.

יורם מרציאנו: השר ביקש את הדיון הזה.

יורם מרציאנו: הוועדה נענתה בזמן הפגרה לקיים דיון דחוף בעניין הצורך ברשיון - - אם זה בצורה מסודרת בחוק.

יורם מרציאנו: משהשר, שהוא שר חדש, למד את העניין וביקש מאיתנו לדחות זאת, אני מציע שנקבל את עמדת השר ונדחה את זה.

יורם מרציאנו: בטח המנכ"ל יפנה לוועדה, ונקיים דיון נוסף.

יורם מרציאנו: דרך אגב, אני הייתי מציע להגביל זאת בזמן, כדי שלא יעשו לנו את זה בעוד שלוש שנים.

יורם מרציאנו: כלומר, שאנו נבוא ונקצוב זמן ונאמר שבעוד חודש או בעוד חודשיים אנו נתכנס שוב, כדי שבהחלט הדבר ייעשה בצורה מסודרת.

יורם מרציאנו: אבל, אני, בהחלט, מקבל את עמדת השר.

מרדכי מרדכי: עמדת השר היא לכרוך את הדיון בשירות האוניברסלי עם התעריפים לקראת סוף השנה.

אתי בנדלר: רק לקראת סוף השנה?

יורם מרציאנו: אני מבין, שהתעריפים האלה לא תקפים בעוד שבועיים.

נגה רובינשטיין: התעריפים האלה לא עוברים דרך הוועדה.

אתי בנדלר: על אלו תעריפים מדובר?

אתי בנדלר: על תעריפים של מה?

נגה רובינשטיין: התעריפים של הדואר מחולקים לתעריפים דואריים ותעריפים בנקאיים.

נגה רובינשטיין: הוועדה נדרשת לתעריפים הבנקאיים ולא תעריפים דואריים.

משה כחלון: תשלומים בעד שירותים כספיים.

משה כחלון: זה כן בסמכות הוועדה?

נגה רובינשטיין: נכון.

משה כחלון: אבל, זה בדיון.

משה כחלון: זה בנושא- - -

אתי בנדלר: זהו הנושא הבא.

משה כחלון: בסדר.

משה כחלון: נציג האוצר, בבקשה.

ערן ניצן: חשוב לי להבהיר, משום ששר האוצר גם חתום - חשוב להעביר לוועדה את עמדתנו בנוגע- - -

יורם מרציאנו: שלך או של השר?

אתי בנדלר: שר האוצר.

אתי בנדלר: הוא מטעם אגף התקציבים.

ערן ניצן: בנוגע לתקנות השירות האוניברסלי.

ערן ניצן: דרך אגב, התקנות האלה כמו ש - -

יורם מרציאנו: אני לא סתם שואל.

יורם מרציאנו: אני בטוח שהוא לא דיבר עם שר האוצר.

יורם מרציאנו: אם הוא ידבר עם שר האוצר, שר האוצר יקבל את עמדת שר התקשורת.

ערן ניצן: היושב-ראש, אני מבקש את הגנתך.

נגה רובינשטיין: לגבי תקנות שירות אוניברסלי, שלא צריך לפקח על חברת הדואר?

נגה רובינשטיין: על מה?

נגה רובינשטיין: אני מנסה להבין על מה.

יורם מרציאנו: אם השר מבקש לדחות את הדיון שהוא ביקש אותו כרגע, אני מקבל את עמדת השר.

דובר: נאמר בשם שר האוצר.

יורם מרציאנו: אולי השר רוצה להביא את זה בצורה אחרת.

יורם מרציאנו: אולי הוא רוצה לעשות שינוי.

נגה רובינשטיין: אז, זה נכון- - -

יעקב כהן: ברור שהוא היה צריך להודיע קודם.

יעקב כהן: אנו באים.

יעקב כהן: מזעיקים אותנו.

יעקב כהן: אנו באים ממרחק - - -

אתי בנדלר: חבר-הכנסת מרציאנו, השר חתום על הבקשה לדון בתקנות.

יורם מרציאנו: ברור לי.

יורם מרציאנו: אמרתי זאת בדבריי.

יורם מרציאנו: אבל, הוא גם ביקש לדחות זאת עכשיו, כי הוא למד והוא רואה בזה כל מיני דברים שהוא יכול להביא בהם שינויים אחרים.

משה כחלון: חבר-הכנסת מרציאנו, הנה- - -

יעקב כהן: אני חושב שזה דבר.

יעקב כהן: ..

יעקב כהן: המנכ"ל, צריך להבהיר לשר.

יעקב כהן: היום אנו בפגרה, והגענו מהמרכז בשעה 09:00 בבוקר.

יעקב כהן: הוא הזעיק אותנו.

יעקב כהן: היה ראוי שיודיע יום קודם.

יעקב כהן: לא נולד כאן משהו חדש.

יעקב כהן: שלא נבוא בשעה 09:00 בבוקר מהמרכז.

משה כחלון: חבר-הכנסת כהן, זה נכון, ומנהלת הוועדה כבר העירה על כך.

משה כחלון: זה נכון, ואני אפילו הגעתי מחיפה.

ערן ניצן: להשלים את עמדת שר האוצר - התקנות של שירות אוניברסלי, כמו שאושרו, משקפות את אותם שירותים שמוענקים היום לכל אזרח בכל המדינה, והן כוללות, באופן כללי מאד, מכתבים מכל סוג: מכתבים מסוג רגיל ומכתבים מסוג עסקי, והם מאפשרים לאזרחים בכל מקום בישראל לקבל את אותו השירות באופן שוויוני ואחיד.

ערן ניצן: מהטעם הזה, שר האוצר בהחלט אישר את בקשתו של שר התקשורת וחשב שנכון להביא את התקנות עם הפיכת הרשות לחברה.

דובר: ככה הקואליציה עובדת?

משה כחלון: מה קרה?

ראובן כראזי: אני רוצה להבהיר כמה דברים.

ראובן כראזי: אנו לא נגד הרשיון הזה.

ראובן כראזי: אני בעצמי שלחתי מכתבים.

ראובן כראזי: אנו חתמנו מעבר מחברה ב-7 לדצמבר.

ראובן כראזי: ב-7 לדצמבר הובטח על-ידי מנכ"ל משרד התקשורת דאז שהנושא הזה ייסגר בחודשים הקרובים.

רונית תירוש: דאז.

רונית תירוש: זו הבעיה.

ראובן כראזי: אני אומר שמה שקורה פה זה באמת שערוריה.

ראובן כראזי: קודם כל, יש פה 7,500 עובדים על השולחן הזה.

ראובן כראזי: אני מודיע פה: אני חתמתי ב-7 בדצמבר תוך הבטחה שנושא הרשיון, תעריפים והשירותים על השירות האוניברסלי, שאני נותן אותו וגם בזמן המלחמה נתן אותו - מה הדחיפות הזאת?

ראובן כראזי: אני מודיע פה: פשוט לקחת עכשיו ולמכור לי חליפה ואת המחיר שלה לשלם בעוד שנה.

ראובן כראזי: אני מודיע פה: אני רוצה שתתחמו את זה.

ראובן כראזי: אתה אמרת בישיבה הראשונה שלך, כשנכנסת לתפקיד, לראות מה המצב עם החוק.

ראובן כראזי: ואז, אמרת: "בוא ונכרוך את הכל".

ראובן כראזי: אני אומר פה: תתחום את זה במינימום של זמן - לקחת את השירותים החדשים, את התעריפים ואת התקנות.

ראובן כראזי: מה הם אומרים?

ראובן כראזי: הם אומרים: "בוא ותעשה.

ראובן כראזי: עוד שנה נתחשבן איתך".

ראובן כראזי: אני אומר לך.

ראובן כראזי: מה שקורה עכשיו - עוד אני יודע שהולך לוועדת שרים להפרטה.

ראובן כראזי: הנושא הזה דחוף כי יהיה רשיון.

ראובן כראזי: ואז אפשר להפריט אותי.

ראובן כראזי: כשאני עוד עדיין ינוקא, שנה ראשונה שלי, אין לי שירותים שהובטחו לי.

אבשלום הרן: אתה מונופול.

ראובן כראזי: אתה היית במלחמה באיזה שהוא מקום או שהעברת את החומר שלך אלי?

ראובן כראזי: אז, אני מבקש לא להתייחס.

אבשלום הרן: רגע.

אבשלום הרן: רגע.

ראובן כראזי: אני מבקש: אל תפריע לי.

ראובן כראזי: אני מדבר - אל תפריע לי.

ראובן כראזי: אל תפריע לי.

אבשלום הרן: כבוד היושב-ראש, יש פה עילה לתביעת דיבה.

אבשלום הרן: רשות הדואר לא חילקה בחיפה ורשות הדואר לא חילקה בקריות.

ראובן כראזי: שקרן.

ראובן כראזי: אל תתייחס.

ראובן כראזי: אני לא מדבר אליך.

משה כחלון: אנו לא ניכנס עכשיו למאבקים ביניכם.

ראובן כראזי: אנו מבינים אתכם.

יורם מרציאנו: אבל, ראובן כראזי, אתה לא יכול להשמיץ ככה פה אנשים.

ראובן כראזי: לא.

ראובן כראזי: הוא תוקף אותי.

ראובן כראזי: אני לא דיברתי אליו.

ראובן כראזי: חבר הכנסת יורם מרציאנו, לא אליו דיברתי.

משה כחלון: הוא יכול להגיב.

רונית תירוש: הוא פירגן לך.

רונית תירוש: הוא אמר שאתה גדול.

ראובן כראזי: לא.

ראובן כראזי: מה שקורה - מדברים על שירות אוניברסלי, ואני מונופול.

ראובן כראזי: שיגידו במה אני מונופול.

ראובן כראזי: שיגידו בנושא אחד במה אני מונופול.

ראובן כראזי: שהיועצת המשפטית של משרד התקשורת תגיד לי במה אני מונופול.

ראובן כראזי: באותם מקומות שבהם אני מחלק עד 500 גרם, גם הם מחלקים.

ראובן כראזי: אבל זה לא זה.

ראובן כראזי: אני אומר שוב: התחייבו לפני.

ראובן כראזי: חתמתי על מעבר לחברה.

ראובן כראזי: כל הפנסיה שלנו מושתתת על ההתנהלות של החברה הזאת.

ראובן כראזי: לא יהיה... פשוט ראיתי את הכתבה אתמול בעיתון שהולכים להנפקה, כי אין כסף מתעריפים ויביאו כסף מבחוץ.

ראובן כראזי: אני שואל שאלה: הוועדה התנתה את המעבר לחברה בכך שייפתר עניין הפנסיה של העובדים.

ראובן כראזי: אני אומר לך פה, שמה שהם עושים פה זה מחטף.

ראובן כראזי: תביא את זה תוך שבוע - שיביאו את השירותים.

ראובן כראזי: הוועדה הזאת, שמדברים עליה, של אלי שגיא, ועדה ציבורית, השקעתי ים של כסף להופיע.

ראובן כראזי: היא היתה צריכה לסיים במרץ 2005.

ראובן כראזי: מה אנו היום?

ראובן כראזי: זה המנדט שלה.

ראובן כראזי: האם אתם מאמינים שזה יהיה?!

ראובן כראזי: אני אומר לך: תכתיב זמן, ותביא שירותים ותביא תעריפים ותביא רשיון.

ראובן כראזי: ואני אומר לך פה: כולם בפעם אחת.

ראובן כראזי: נקודה.

משה כחלון: ברור.

משה כחלון: האם יש עוד מישהו שרוצה להתייחס?

הרצל ברמג: אני הרצל ברמג, ממלא מקום מנכ"ל דואר ישראל.

הרצל ברמג: קודם כל, לעצם העניין, מכיון השר ביקש למשוך.

הרצל ברמג: לעצם העניין, אנו, כמובן, מכבדים את זה, ואנו נשמח להציג את עמדתנו בפני השר.

אסף כהן: כלומר, אתם לא מתנגדים.

יורם מרציאנו: ד"ר אסף כהן, סליחה שאני שואל אותך.

יורם מרציאנו: האם כך אתה עובד נגד השר שלך?

יורם מרציאנו: באמת, אני שומע את הציניוּת שלך כשמדברים על השר.

יורם מרציאנו: אתה יודע, כך נראית המדינה בכבוד שאנו נותנים לשרים, לחברי-הכנסת ולנבחרים.

יורם מרציאנו: אני רואה אנשים שעובדים בתוך המשרד.

יורם מרציאנו: איך אתה מתייחס לשר שלך?

יורם מרציאנו: הוא לא איש מפלגה שלי.

יורם מרציאנו: תן קצת כבוד.

יורם מרציאנו: תפסיק להיות כזה ליצן.

יורם מרציאנו: מה זה?

יורם מרציאנו: אני פשוט מתבייש בך שאתה סמנכ"ל שלו.

אסף כהן: כאיש ציבור, אני לא אגיב.

יורם מרציאנו: תגיב.

יורם מרציאנו: אתה יכול להגיב.

יורם מרציאנו: אתה יכול להגיב.

משה כחלון: מר ברמג, אתה יכול להמשיך.

הרצל ברמג: אני מצטרף לעמדה שהנושא הוא רציני, והייתי באמת דוחה את ההערות הציניות לאחרי הדיון.

הרצל ברמג: חברת דואר ישראל, ולפני כהן רשות הדואר, מספקות שירות אוניברסלי עשרות שנים.

הרצל ברמג: זה לא משהו שהתעורר היום.

הרצל ברמג: רשות הדואר סיפקה שירות אוניברסלי באותה איכות שניתנת היום במהלך 19 שנים.

הרצל ברמג: אני רוצה להעיר פה לחברי הוועדה, שאולי לא יודעים זאת, שזה לא היה מעוגן במהלך 19 שנים בחוק.

הרצל ברמג: כלומר, 19 שנים סיפקנו את השירות האוניברסלי בלי שתהיה מוטלת עלינו חובה כזו בחוק.

הרצל ברמג: אנו ממשיכים לספק את השירות הזה גם בימים האלה, ולא סוטים ממנו כמלוא הנימה.

הרצל ברמג: יותר מזה - בניגוד למה שנאמר פה, ואני אומר זאת באחריות רבה, תחת מטר הטילים דואר ישראל המשיך לספק למעלה מ-90% מהשירותים שלו ביישובי הצפון.

הרצל ברמג: אין גוף במדינת ישראל, כולל גופים שמספקים שירותי בריאות, שסיפקו את השירות הזה בתדירות כזו ובפריסה כזאת בצפון.

הרצל ברמג: יותר מזה - אנו סיפקנו גם שירות עבור הבנקים המסחריים לטובת לקוחותיהם לא משום שעשינו מפה כסף גדול.

הרצל ברמג: ביום של חלוקת הקצבאות התגייסנו כולנו והלכנו לחלק את הקצבאות לתושבים שם.

הרצל ברמג: זה לא כתוב בשום חוק.

הרצל ברמג: זה לא כתוב אפילו בתקנות של השירות האוניברסלי שמוגשות פה.

הרצל ברמג: אנו מצהירים, שאנו נמשיך לעשות זאת עד שהעניין הזה יעוגן ויהיה תקן מסודר, ואין לנו שום כוונה לסטות מכך.

הרצל ברמג: אני רוצה להרגיע את מי שחושב פה אחרת.

הרצל ברמג: לנו מאד חשוב, שכאשר אומרים לנו לספק שירות מסויים אנו נדע גם מה התעריפים שאנו יכולים לגבות עבורו.

הרצל ברמג: אנו יודעים, שהתעריפים האלה הולכים להשתנות מהקצה אל הקצה, לרבות התעריפים של השירותים האוניברסליים שעולים פה היום.

הרצל ברמג: לכן, קיימת רלוונטיות רבה לקישור בין שני הדברים הללו.

הרצל ברמג: אני יכול גם לומר, ממה שאני יודע, שאין מקום אחד בעולם שבו קבעו קודם את התקן ואחר כך את התעריפים, כי הדברים קשורים וברורים.

הרצל ברמג: יתר על כן, אני שומע עכשיו שהדו"ח של ועדת שגיא, שהיה באמת אמור להיות מוגש במרץ 2005, יוגש סוף-סוף עד סוף החודש.

הרצל ברמג: אם הוא יוגש עד סוף החודש - מה כל כך הפזיזות לקבוע עכשיו את התקן של השירות האוניברסלי שאנו נותנים אותו כאמור לפחות כבר 20 שנה בלי לסטות ממנו?

הרצל ברמג: אז, אפשר להמתין עוד שבועיים ועוד חודש, עוד כמה שצריך, כדי שהדברים יהיו ברורים וסגורים מכל הכיוונים.

הרצל ברמג: לעצם העניין, אני חייב לומר שבתוך התקן שהוגש לפה יש נושאים, כפי שבהגינותו אמר מנכ"ל משרד התקשורת, שהם במחלוקת וגם גם יוצרים בעיה בעצם מתן השירות האוניברסלי, שהם לא היו קיימים קודם לכן.

הרצל ברמג: אני שמח, שעכשיו תינתן לנו הזדמנות להעלות את הנקודה הזאת ולכרוך, כמו שאמר מנכ"ל משרד התקשורת, את שני הדברים, כפי שהיה ראוי לעשות מבחינת ההגיון, ולהביא את הדברים כמקשה אחת.

הרצל ברמג: אני בטוח, שאז גם יהיה קל לקבל את ההסכמה של כל הצדדים: גם משרד האוצר, גם משרד התקשורת, גם נציגות העובדים וגם הנהלת הדואר.

הרצל ברמג: תודה.

משה כחלון: תודה רבה.

נגה רובינשטיין: אני רוצה להתייחס לדקה.

נגה רובינשטיין: יש שתי נקודות.

נגה רובינשטיין: קודם כל, קרה בעבר שמשרד מפקח, כמו רגולטור כמו משרד התקשורת, משרד התשתיות, הגיע שלא בהסכמה עם גורם מפוקח.

נגה רובינשטיין: זה קורה לעתים לא נדירות, ובטח כשמדובר במונופול שהוא מחוייב לתת שירות שהוא לא אוהב לתת.

נגה רובינשטיין: יהיו מקרים שאנו נגיע לכאן, לוועדה, בלי הסכמה: בלי הסכמה של "בזק", בלי הסכמה של חברות הכבלים.

נגה רובינשטיין: היינו כאן בדיון השבוע בנושא חדשות מקומיות, ש-out of the blue ככה רוצים להטיל עלויות גבוהות מאד על חברות הכבלים, כי זה מה שהמפקח רוצה, זה מה שהכנסת רוצה.

נגה רובינשטיין: לא חייבים תמיד להגיע בהסכמה.

נגה רובינשטיין: זה נחמד להגיע בהסכמה.

נגה רובינשטיין: לא תמיד זה יקרה.

נגה רובינשטיין: זו נקודת המוצא.

נגה רובינשטיין: גם אם יהיו 3 או 4 נקודות שהן לא מוסכמות על-ידי חברת הדואר, אינני חושבת שזה דבר שמונע ממשרד לבוא ולהביא תקנות.

נגה רובינשטיין: יש היום תעריפים.

נגה רובינשטיין: זה לא שאין תעריפים.

נגה רובינשטיין: בעיניי, הנסיון לכרוך זאת עם דו"ח ועדת שגיא הוא לא נכון והוא מיותר, וגם לא שמענו הסבר טוב למה זה חייב להיות.

נגה רובינשטיין: התקנות כאן גם לא קובעות את תקני השירות והאיכות, אלא הן רק קובעות איזה סוג של שירותים חייב להיות מסופק בכל רחבי הארץ.

נגה רובינשטיין: בואו לא נשלה את עצמנו: תעריפים יש היום, אין תקנות שירות אוניברסלי.

נגה רובינשטיין: אנו, בתור משרד, נתקלים בקושי של פיקוח גם על נושא השירות האוניברסלי וגם על מתן השירות.

נגה רובינשטיין: מאז שהחברה הפכה להיות חברה, יש לנו קושי.

נגה רובינשטיין: יש כאן סמנכ"ל דואר, ואני תקווה שהוא יוכל- - -

משה כחלון: האם את מכבדת את בקשת השר?

נגה רובינשטיין: ברור שאני מכבדת את בקשת השר.

נגה רובינשטיין: נאמר כאן זה שכאילו תקנות שירות אוניברסלי בכלל לא צריכות להיות מאושרות, וממילא חברת הדואר נתנה אותן 19 שנה וממשיכה לתת.

נגה רובינשטיין: זה לא סותר את עמדת השר.

נגה רובינשטיין: נהפוך הוא, זו גם עמדת השר.

נגה רובינשטיין: תקנות השירות האוניברסלי, בין אם עכשיו ובין אם ביום אחר, צריכות להיות מאושרות, ויש לזה חשיבות.

נגה רובינשטיין: זה לא דבר של מה בכך.

נגה רובינשטיין: למשרד יש קושי לפעול בלא תקנות שירות אוניברסלי.

יורם מרציאנו: אני מבין שאת היועצת המשפטית של משרד התקשורת.

יורם מרציאנו: את לא דיברת עם השר בלילה?

נגה רובינשטיין: אני לא דיברתי - -

אתי בנדלר: אני חייבת לומר משהו להגנת שני העובדים כאן לחבר-הכנסת מרציאנו, ברשותך.

משה כחלון: היועצת המשפטית- - -

אתי בנדלר: אני מבקשת בכל זאת.

יורם מרציאנו: לא, לא.

יורם מרציאנו: אני מבקש: אני ממש לא רוצה.

אתי בנדלר: טוב, לא לחבר-הכנסת מרציאנו אלא לפרוטוקול.

יורם מרציאנו: תגידי לפרוטוקול.

יורם מרציאנו: אני מאד כועס.

יורם מרציאנו: השר אריאל אטיאס, בחיים שלי אולי פעם אחת אמרתי לו שלום בפרוזדור.

יורם מרציאנו: הוא לא בן מפלגה שלי והוא לא חבר שלי.

יורם מרציאנו: אני מצפה מסמנכ"ל במשרד שבא לפה ומכל אדם אחר שמדבר על שר, שידבר עליו בכבוד וינהג בו בכבוד ובנימוס.

יורם מרציאנו: לא יכול להיות פה שיבוא- - -

קריאה: - - -

יורם מרציאנו: סליחה.

יורם מרציאנו: תאמיני לי, שאני ראיתי בדיוק את ההתנהגות ואת ההתנהלות וגם את הפרצופים וגם את הדיבורים של הסמנכ"ל.

יורם מרציאנו: אני חושב בכלל שהוא עובד במשרד נגד השר.

משה כחלון: חבר-הכנסת מרציאנו, היות ואני לא שמעתי את הדברים, אז אני לא מתייחס.

יורם מרציאנו: אחר כך אתה יכול לקרוא את הפרוטוקול.

משה כחלון: אין בעיה.

משה כחלון: היועצת המשפטית של הוועדה, בבקשה.

אתי בנדלר: כל מה שאני רוצה לומר, כמי שהיתה מעורבת בצורה מאד עמוקה בחקיקת התיקון לחוק רשות הדואר שהפך את זה לחוק הדואר, שסעיף 5ג לחוק - שכותרתו:

אתי בנדלר: חובת מתן שירותי דואדר בסיסיים לכלל הציבור בכל המדינה - סעיף קטן (א)(1) שלו אומר: "השר, בהתייעצות עם שר האוצר ובאישור הוועדה, יקבע רשימת שירותי דואר בסיסיים וכן השירותים הכספיים אשר ראוי כי יינתנו לכלל הציבור בכל המדינה".

אתי בנדלר: זה הסעיף המסמיך, שמכוחו אמורות היו להיות מובאות ונדונות התקנות היום.

אתי בנדלר: הוועדה דאז, הכנסת דאז, ייחסה חשיבות מאד מאד רצינית לתקנות מכוח הסעיף הזה, כי מתן השירות האוניברסלי נראה לוועדה, לכנסת דאז, כדבר בסיסי חשוב ביותר שלא תלוי כרגע בתעריפים.

אתי בנדלר: כלומר, קודם כל, מחייבים לתת אוכל, ואחר כך בוא ונדון על מה יהיה מחיר האוכל.

אתי בנדלר: מה שאני מנסה גם לומר הוא, שהכריכה של התעריפים, כפי שהיא מוצגת כאן, שהיא דבר חיוני, היא דבר ראוי והיא דבר רצוי והיא לא דבר חיוני.

אתי בנדלר: קודם כל, הכנסת אומרת מה אנו חושבים שאיזה שירות צריך להינתן לכלל תושבי המדינה בכל רחבי המדינה.

ראובן כראזי: לא חשוב מי ישלם על זה?

אתי בנדלר: חשוב מאד, אבל יש א' ויש ב'.

אתי בנדלר: יש תהליך של בניה.

ראובן כראזי: על זה התחייבנו לחתום - -

משה כחלון: מר כראזי, תודה רבה.

משה כחלון: גברתי היועצת המשפטית, תודה רבה.

משה כחלון: אנו, כוועדה, נוטים לקבל את בקשת השר לדחות את הדיון ולא להקריא את התקנות.

משה כחלון: אבל, בד בבד אנו, עם כל הכבוד והאמון שיש לנו במערכת הדואר, ואין לי ספק שמערכת הדואר תמשיך לתת את השירותים האוניברסליים גם כשלא יהיו תקנות, גם בתקופה הזאת, וזה גם מביא אותי לשאלה: אם אנו סומכים עליהם כל כך, בשביל מה התקנות?

משה כחלון: נשאיר את זה פתוח.

משה כחלון: לא צריך לחוקק.

משה כחלון: נעבוד הכל על רצון טוב, מה שנקרא good will, ואנו נמשיך הלאה.

משה כחלון: לכן, הדבר הזה - אני חושב שמבחינתי הוא שערורייה.

משה כחלון: הציבור צריך לקבל את השירות.

משה כחלון: לגבי פיצוי ולגבי עלויות, אין לי ספק שכל אחד פה נאבק על מרחב המחיה שלו ובצדק.

משה כחלון: אני חושב שהדואר צריך לקבל את הפיצוי המלא על כך שהוא מגיע לאיזו שהיא נקודה מרוחקת בסוף העולם בין אם הוא מחוייב ובין אם הוא לא מחוייב.

משה כחלון: אבל, זה לא בא במקום חקיקה.

משה כחלון: חקיקה צריכה להיעשות.

משה כחלון: אני מפה קורא לשר להבין את המשמעויות שהיום אנו יכולים למצוא את עצמנו במצב שאיזורים מרוחקים לא יקבלו שירות.

משה כחלון: אם תשלח מכתב לבנה במוצב ברמת-הגולן והמכתב לא יגיע, כי אף אחד לא חייב להעבירו.

משה כחלון: אני חושב, שמצב כזה לא יכול להימשך.

משה כחלון: בכל זאת, היות והשר ביקש, והוא גם ממונה על התקנות, אני לא רואה גם שום ערך בהתנצחות.

משה כחלון: לכן, אני מקבל את בקשת השר, ואני מבקש ממך, אדוני המנכ"ל, כמובן באמצעותך לשר, להעביר את זה אלינו כמה שיותר, על מנת שנוכל לסיים את התקנה הזאת.

משה כחלון: נושא מספר אחד סוכם.

משה כחלון: אנו נעבור לנושא השני על סדר-היום: תקנות הדואר (תשלומים בעד השירותים הכספיים) (הוראת שעה) (מס' 2), התשס"ו-2006.

משה כחלון: ב-31 באוגוסט עומד לפוג תוקף התעריפים הקיימים.

משה כחלון: האם מישהו רוצה להסביר?

משה כחלון: אתה אדוני המנכ"ל?

משה כחלון: ד"ר אסף כהן?

משה כחלון: בבקשה.

אסף כהן: מה שעומד לפוג זה תוקף השירותים הכספיים של רשות הדואר.

אסף כהן: כל השירותים הדואריים, שזה עיקר הפעילות של חברת הדואר - עליהם יתנהל דיון ביחד עם מסקנות הוועדה.

אסף כהן: כאן מדובר על דחיה של שלושה וחצי חודשים, נדמה לי עד 15 בדצמבר.

אסף כהן: להותיר על כנם את התעריפים הקיימים של השירותים הכספיים, כאשר אנו חושבים שב-15 בדצמבר זהו מועד שעל אליו ואולי לפניו המלצות הוועדה יוגשו לשרים, והשרים- - -

משה כחלון: חזרנו לוועדת שגיא.

אסף כהן: כן.

אסף כהן: ועדת שגיא ממליצה גם על השירותים הדואריים וגם על המחירים של שירותים הדואריים וגם על המחירים של הכספיים.

אסף כהן: המלצות הוועדה יוגשו לשרים, והשרים יקיימו על זה דיונים ויקבלו החלטות.

אסף כהן: ההחלטות יעוגנו אחר כך בתקנות.

אסף כהן: ואת הכל אפשר יהיה להשלים עד ה-15 בדצמבר.

אסף כהן: לכן, הבקשה כאן היא להאריך את התוקף.

משה כחלון: האם עד ה-15 בדצמבר אנו נדון גם בשירות האוניברסלי?

אסף כהן: יש את התקנות של השירותים האוניברסליים שהן, וניתלה באילן גבוה, כמו שהיועצת המשפטית של הוועדה אמרה, לא בהכרח קשורות לתעריפים.

אסף כהן: אז, זה מתי שיתקיים פה דיון לגבי התקנות של השירותים האוניברסלייים יתקיים.

אסף כהן: לגבי התעריפים, התעריפים של השירותים הכספיים - אני חושב שגם אז אנו צריכים לעבור אישור של הוועדה.

אסף כהן: בסופו של דבר, התעריפים של השירותים הכספיים החדשים גם יהיו פה בוועדה.

משה כחלון: חבר-הכנסת מרציאנו, אני חושב שעד שאנו לא נגרום לכך, לא נגרום ללחץ על משרד התקשורת, משרד התקשורת לא- - -

יורם מרציאנו: נקבע את זה בתאריך.

משה כחלון: בוא ונקבל את עמדת סמנכ"ל בכיר לכלכלה.

משה כחלון: אני מקבל את עמדתך חלקית.

משה כחלון: אנו נקבע על הארכת מועד לתעריפים עד ה-15 לנובמבר, שעד אז תגיעו לכאן יחד עם הפתרון לשירותים האוניברסליים - כן עם ועדת שגיא או בלי ועדת שגיא.

אסף כהן: אפשר להגיד הערה לגבי זה.

אסף כהן: אני אגיד לך מה אנו לא רוצים.

אסף כהן: אנו לא רוצים לבוא לפה בחמישה ימים לפני ה-15 בנובמבר ולהגיד: "תראה, הדו"ח פה מוכן.

אסף כהן: השרים עדיין שוקלים איך לאמץ את הדוח ויכול להיות שכבר אימצו אבל עדיין אין את הניסוח של התקנות, ואנו מבקשים עוד חודש".

אתי בנדלר: אם כך, אולי תבואו חודש קודם.

דובר: לא.

דובר: לא נדע.

אתי בנדלר: למה לא תדעו?

אתי בנדלר: מנכ"ל המשרד אמר שעד סוף החודש- - -

דוברת: עד סוף החודש זה עולה- - -

אסף כהן: התאריך של ה-15 בדצמבר הוא לא תאריך שאנו אומרים: "אוקיי, עכשיו נחכה עם השירותים האוניברסליים עד ה-15 בדצמבר".

אסף כהן: אם כל התהליך של התעריפים ייגמר קודם - נבוא קודם.

אסף כהן: אבל, איננו רוצים למצוא את עצמנו במצב הלא כל כך נעים לבוא ולבקש עוד פעם דחיה בחודש של- - -

לאה ורון: ד"ר אסף כהן, איך יכולה הוועדה בדרך אחרת להבטיח שהמשרד אכן יביא את מה שחשוב לחברי הוועדה וזה התקנות בעניין השירותים האוניברסליים של הדואר לכלל הציבור?

לאה ורון: אם יש לכם מנגנון אחר, ותציעו ליושב-ראש הוועדה, יכול להיות שהוא יוכל לשקול ולקבל.

אסף כהן: אני אנסה.

אסף כהן: מכיון שהשר ביקש עכשיו לדחות את הדיון, אני מניח שהוועדה תוכל, בהסכמה עם השר או בהתייעצות עם השר, לקבוע מועד לדיון שייראה לכם.

אסף כהן: יכול להיות שזה יהיה עוד חודש.

אתי בנדלר: אם השר יִפנה לפני - הכל טוב.

אתי בנדלר: מה יקרה אם השר לא יִפנה?

מרדכי מרדכי: אמרתי את מה שהשר אמר לי אתמול, שהוא רוצה לגבי השירות האוניברסלי לכרוך זאת עם נושא התעריפים.

משה כחלון: אם כך, הנה, קלענו לדעת גדולים.

מרדכי מרדכי: מבחינתו, יש קשר בין התעריפים- - -

משה כחלון: אם כך, קלענו לדעת גדולים.

משה כחלון: אני רוצה לומר לכם, כנציגי המשרד, שנציגי העובדים זה בסדר והם עושים את עבודתם.

משה כחלון: אבל, כנציגי המשרד, אני רוצה לומר לכם שמאד לא נוח לי להיעתר לבקשת השר.

משה כחלון: אני חושב שמפה היום היינו צריכים לצאת עם התקנות מאושרות.

משה כחלון: אני חושב, שעם ישראל זכאי לקבל את השירות הזה.

משה כחלון: אני, באופן אישי, באוריינטציה שלי, מאד מרגיש לא נוח עם זה שקיבלתי את הבקשה של השר.

משה כחלון: אני באמת מניח בצד כרגע את נושא העובדים.

משה כחלון: אין לי ספק שעובדי הדואר יעשו את עבודתם בצורה הכי טובה, מהסיבה הפשוטה: הם עשו אותה עד היום, ואין סיבה שלא יעשו אותה מהיום.

משה כחלון: אבל, כששירות כזה בסיסי נשאר ללא חקיקה כשהוא עדיין תלוי ברצון טוב, לדעתי, זו שערוריה.

משה כחלון: בכל זאת, השר ביקש.

משה כחלון: אז, אני ניעתר יחד עם חברי הוועדה לבקשת השר.

משה כחלון: במקביל, אני חושב שעד ה-15 בנובמבר השר צריך ללחוץ, כן עם ועדת שגיא או בלי הוועדה.

משה כחלון: לי יש חוסר אמון בוועדה, כי אינני מאמין במישהו שהתעכב שנה וחצי שפתאום עכשיו הוא יזדרז.

משה כחלון: לא קרה כלום במדינה שהוא יסיים זאת.

משה כחלון: אני מאד מקווה שאני טועה.

משה כחלון: אני כזה.

משה כחלון: אני לא מאמין...

משה כחלון: מי שבמרץ 2005 היה אמור להגיש את המסקנות, ואנו היום באוגוסט 2006 והוא עדיין לא הגיש - אני לא יודע.

משה כחלון: אתם מאמינים?

משה כחלון: אשרי המאמין.

משה כחלון: אני לא מאמין שזה יגיע.

נגה רובינשטיין: אבל, אני חושבת שחייבים להבין את התהליך של מה המשמעות.

נגה רובינשטיין: הרי אחרי הוועדה הזאת יש תהליך שבסופו של דבר התוצר הסופי זה קביעה של תקנות חדשות של תעריפים.

נגה רובינשטיין: אסביר לכם בחצי דקה מהו התהליך ואיך שהוא מתחייב, אלא אם כן תגידו לנו...

נגה רובינשטיין: אלא אם כן היועצת המשפטית כאן תגיד שהתהליך הזה לא מתחייב.

נגה רובינשטיין: זו בסך-הכל ועדה ממליצה לשר התקשורת ולשר האוצר.

נגה רובינשטיין: מובן שהמלצות כאלה בדרך הטבע אנו מוציאים אותן לשימוע.

נגה רובינשטיין: כלומר, אני מניחה ששר התקשורת ושר האוצר יבקשו שימוע.

נגה רובינשטיין: זה יהיה שימוע של יותר מחמישה ימים, בוא ונניח שירצו לשמוע בכתב ואולי גם ירצו לשמוע בעל-פה.

נגה רובינשטיין: בסופו של דבר, השר יצליח לגבש את המסקנות שלו יחד עם שר האוצר, ויכול להיות שזה לא יהיה בדיוק בהתאם לעמדת הוועדה ויכול להיות שכן, ואנו לא יודעים.

נגה רובינשטיין: בסופו של דבר, הוא צריך לעשות כאן עבודת ניסוח מאד רצינית של לפחות חודש או חודש וחצי.

משה כחלון: אני לא יודע אם לוועדה יש בכלל say בנושא הזה.

נגה רובינשטיין: לא.

נגה רובינשטיין: אבל, כשאתם קובעים ואומרים "15 בנובמבר" ושצריך להגיע עם תקנות התעריפים, צריך לומר כאן ועכשיו שזה לא ריאלי.

נגה רובינשטיין: זה לא ריאלי וזה לא יקרה.

דובר: למה זה לא יקרה?

נגה רובינשטיין: אגיד לך למה זה לא יקרה.

נגה רובינשטיין: מכיון שגם אם יהיה.

נגה רובינשטיין: ...

נגה רובינשטיין: אם אנו משקללים את לוחות-הזמנים ואנו יודעים שהיום אנו בסוף חודש אוגוסט, ההמלצות האלה צריכות להגיע- - -

דובר: בסוף חודש- - -

נגה רובינשטיין: ההמלצות האלה צריכות להגיע לשרים.

נגה רובינשטיין: לאחר שהן הגיעו לשרים, אני מניחה שהשרים ירצו להוציא על זה שימוע.

נגה רובינשטיין: באמצע יש גם חודש ספטמבר ואוקטובר שיש גם חגים.

נגה רובינשטיין: יקבלו את ההמלצות ויגבשו מסקנות.

נגה רובינשטיין: אנחנו מגיעים כבר לאמצע או סוף אוקטובר, ננסח תקנות- - -

משה כחלון: מה זה "אמצע סוף..."?

משה כחלון: המנכ"ל משוכנע שלקראת סוף אוגוסט התקנות מגיעות.

דוברת: לא- - -

משה כחלון: סליחה, לא התקנות.

משה כחלון: מדובר על הדו"ח.

משה כחלון: הדו"ח כבר מעובד.

משה כחלון: הדו"ח כבר לעוס שנתיים, וכבר לא נשאר ממנו כלום.

דוברת: צריך שימוע.

משה כחלון: לאחר מכן שימוע.

משה כחלון: כמה זמן צריך לשימוע?

נגה רובינשטיין: אני מניחה, שהגורמים כאן לא יוותרו על שימוע.

נגה רובינשטיין: שימוע בכתב, ואולי גם מישהו ירצה להישמע בעל-פה,--

משה כחלון: מאה אחוז.

נגה רובינשטיין: --אלא אם כן חברת הדואר תגיד כאן: לא רוצים שימוע בעל-פה.

דובר: סוגרים כאן עכשיו בלי שימוע?

נגה רובינשטיין: אם כולם כאן מסכימים שאין צורך בשימוע וחברת הדואר, נקבל את זה.

משה כחלון: לא.

משה כחלון: לא.

משה כחלון: התהליכים צריכים להיעשות.

משה כחלון: לא נקצר תהליכים.

נגה רובינשטיין: מאה אחוז.

דובר: יש עוד גורמים.

מרדכי מרדכי: בסיבוב הראשון גם ניסינו להתכנס ב-15 בנובמבר יחד עם האוצר.

מרדכי מרדכי: שוכנענו מבחינת תהליך עבודה ש-15 בנובמבר זה בלתי אפשרי.

מרדכי מרדכי: ואז, גם האוצר, שמאד מאד - - -

משה כחלון: לכן, עשינו זאת 15 באוקטובר.

מרדכי מרדכי: הסכמנו על 15 בדצמבר.

מרדכי מרדכי: אומרת נגה רובינשטיין עכשיו: אל תחזירו את זה אחורנית, כי אין לזה סיכוי.

מרדכי מרדכי: אני יודע שהוועדה רוצה להגיד פה משהו מבחינת לשנות משהו,--

משה כחלון: חד-משמעית, כן.

מרדכי מרדכי: --אבל לא לפגוע בתהליך העבודה.

משה כחלון: אנו לא נפגע בשום תהליך עבודה.

מרדכי מרדכי: אז, תעשו את זה ב-15 בדצמבר.

משה כחלון: אם נגה רובינשטיין תגיע לכאן ב-12 בנובמבר ותאמר שהיא צריכה עוד 10 ימים, אנו ניתן.

נגה רובינשטיין: מה זה אומר?

נגה רובינשטיין: האם זה אומר שעד ה-1 בדצמבר, 15 בנובמבר או 15 בדצמבר, לא יהיו תקנות שירות אוניברסלי?

משה כחלון: כן.

אתי בנדלר: לא.

אתי בנדלר: מה זאת אומרת?

אתי בנדלר: מה ששאלה אותך נגה רובינשטיין הוא: האם הוועדה לא תדון עד לאותו מועד בתקנות השירות האוניברסלי?

משה כחלון: אה, לא.

משה כחלון: זה ה-dead line.

אתי בנדלר: זה ה-dead line.

אתי בנדלר: זה כדי להבטיח שעד לאותו מועד יהיו תקנות מאושרות על-ידי הוועדה כבר בעניין השירות האוניברסלי.

אתי בנדלר: זה פשוט כלי להבטיח דיון בוועדה בתקנות שירות אוניברסלי.

נגה רובינשטיין: אבל, אם אנו מגיעים לכאן ב-15 בדצמבר עוד פעם, זה אומר שאין לנו תקנות עד 15 בדצמבר.

אתי בנדלר: באים עוד פעם עד ה-15 בנובמבר בעניין השירותים הכספיים, ויש להניח שהוועדה גם - אני לא יודעת, וזה כמובן תלוי במה שיחליטו חברי-הכנסת - תסכים להאריך את תוקף התקנות בעוד חודש.

אתי בנדלר: אבל, זאת בתנאי שעד לאותו מועד יהיו בפני הוועדה תקנות בדבר שירות אוניברסלי.

אתי בנדלר: זה פשוט כלי להבטיח- - -

משה כחלון: גברת רובינשטיין, מה שמציק ומפריע לי זה השירותים האוניברסליים.

לאה ורון: דרך אגב, מאד יכול להיות שאנו נייעץ ליושב-ראש גם באשר לתקנות אחרות או לחקיקה אחרת של המשרד, שעד שלא יובטח השירות האוניברסלי ירשה היושב-ראש לעצמו לעכב.

לאה ורון: קחו גם את זה בחשבון.

משה כחלון: אני חושב, שגם על דעת העובדים וגם על דעת ההנהלה ועל דעת השר, כולם, אנשים צריכים לקבל את השירות הזה.

לאה ורון: זה מאד מטריד אותו.

אתי בנדלר: אנשים צריכים לקבל את השירות הזה מכוח חיוב חוקי ולא מכוח רצון טוב.

אתי בנדלר: לא רק מכוח רצון טוב.

נגה רובינשטיין: בעצם, אם אני מבינה נכון, אתה כורך כאן שלושה דברים: את האישור על-ידי הוועדה בתקנות השירותים הכספיים, את השירות האוניברסלי- - -

משה כחלון: נאריךם כרגע את התקנות שביקשתם ל-15 בנובמבר.

משה כחלון: כשאתם תגיעו לכאן לבקש פעם נוספת, אנו נבדוק את הסטטוס של תקנות השירות האוניברסלי, ואני מאד מקווה שזה יהיה כבר חודשיים אחרינו.

משה כחלון: זו התקווה שלי.

משה כחלון: זה מה שאני רוצה.

נגה רובינשטיין: הבנתי.

משה כחלון: נקרא את התקנות.

דנה אלטבאואר: תיקון תקנה 3: "בתקנה 3 לתקנות הדואר (תשלומים בעד השירותים הכספיים) (הוראת שעה) (מס' 2), התשס"ו-2006, במקום 'ותוקפן עד יום ז' באלול התשס"ו (31 באוגוסט 2006)' יבוא 'ותוקפן עד יום כ"ד בחשון התשס"ז (15 בנובמבר 2006)'".

אתי בנדלר: אני אל יודעת אם זה יוצא כך?

אתי בנדלר: האם את בדקת שזה יוצא בכ"ד בחשוון?

דנה אלטבאואר: כן.

דובר: היא כבר סידרה את זה.

משה כחלון: תודה רבה.

משה כחלון: אני מעמיד להצבעה את התקנות.

משה כחלון: מי בעד אישור התקנות?

משה כחלון: תקנות הדואר (תשלומים בעד השירותים הכספיים) (הוראת שעה) (מס' 2), התשס"ו-2006, נתקבלו.

משה כחלון: התקנות אושרו.

משה כחלון: אנו מאריכים את תוקפן עד ה-15 בנובמבר 2006.

משה כחלון: הישיבה נעולה.

משה כחלון: תודה רבה.